Na temelju članka 60. stavak 6. Statuta Sveučilišta u Zadru (pročišćeni tekst, ožujak 2013, Izmjene i dopune travanj 2013.) na sjednici održanoj 16. siječnja 2014., Vijeće poslijediplomskih studija Sveučilišta u Zadru, donosi

**P O S L O V N I K**

**O RADU VIJEĆA POSLIJEDIPLOMSKIH STUDIJA**

**SVEUČILIŠTA U ZADRU**

# I. Opće odredbe

Članak 1.

1. Ovim se Poslovnikom uređuje sastav Vijeća poslijediplomskih studija (u daljnjem tekstu: Vijeće), prava i dužnosti predsjednika i članova Vijeća, zadaće Vijeća, te način rada i odlučivanja Vijeća, javnost rada Vijeća, te druga pitanja značajna za rad Vijeća.
2. Imenice i druge sklonjive riječi koje se u ovom Poslovniku koriste u muškomu rodu, spolno su neutralne i odnose se i na muške i ženske osobe.
3. Vijeće je stručno tijelo Sveučilišta koje donosi pojedine odluke i prijedloge za donošenje odluka o pojedinim pitanjima poslijediplomskih studija.

# II. Sastav Vijeća

Članak 2.

1. Vijeće čine prorektor za znanost i po dva člana stručnih vijeća Sveučilišta.
2. Vijećem predsjeda prorektor za znanost, a zamjenjuje ga jedan od prorektora.

# III. Prava i dužnosti predsjednika i članova Vijeća

Članak 3.

(1) Predsjednik Vijeća predstavlja Vijeće, organizira i rukovodi radom Vijeća te:

* saziva sjednice i predsjedava sjednicama Vijeća,
* utvrđuje prijedlog dnevnoga reda sjednica Vijeća,
* utvrđuje tekst prijedloga odluka ili zaključaka i predlaže glasovanje,
* utvrđuje i objavljuje ishod glasovanja o prijedlogu dnevnoga reda i o pojedinoj točki dnevnoga reda o kojoj se glasovalo,
* potpisuje sve odluke koje je Vijeće usvojilo,
* potpisuje zapisnike sa sjednica Vijeća,
* obavlja i druge poslove u dogovoru s članovima Vijeća.

**IV. Zadaće Vijeća**

Članak 4.

1. Zadaće Vijeća su:

* razmatra pojedina pitanja i donosi odluke u vezi s uključivanjem pristupnika u poslijediplomske studije,
* razmatra prijedloge i donosi odluku o imenovanju mentora studentima pri izradi **znanstvenih magistarskih radova,**
* razmatra prijedloge i donosi odluku o imenovanju članova stručnih povjerenstava za ocjenu i obranu znanstvenih magistarskih radova,
* prihvaća izvješća stručnog povjerenstva i odobrava teme **znanstvenih magistarskih radova,**
* razmatra i predlaže Senatu odluku o imenovanju mentora studentima pri izradi doktorskih radova,
* usvaja izvješća mentora o radu studenta,
* razmatra i predlaže Senatu imenovanje stručnih povjerenstava za ocjenu teme doktorskih i specijalističkih radova,
* razmatra i predlaže Senatu imenovanje stručnih povjerenstava za ocjenu i obranu doktorskih i specijalističkih radova,
* podnosi Senatu zahtjev o oduzimanju akademskog stupnja doktora znanosti i specijaliste,
* vrednuje prijedloge magistarskih i doktorskih studija te predlaže poboljšanja prijedloga,
* predlaže unaprjeđenja poslijediplomskih studija na Sveučilištu u Zadru,
* obavlja i druge poslove koje tijekom rada utvrdi relevantnima za učinkovitu provedbu i kvalitetu poslijediplomskih studija na Sveučilištu u Zadru

# V. Sjednice Vijeća

Članak 5.

1. Vijeće odlučuje na sjednicama.

# Sjednice Vijeća održavaju se u pravilu jednom mjesečno.

1. Sjednice Vijeća saziva predsjednik Vijeća sam ili na inicijativu pojedinog člana Vijeća.

# Osim redovitih sjednica iz stavka 1. Vijeće može održavati i izvanredne sjednice na zahtjev većine članova Vijeća ili predsjednika Vijeća.

# Sjednice Vijeća održavaju se u pravilu u prostoriji 3.6 u zgradi rektorata.

# Članak 6.

1. Sjednicama Vijeća redovito prisustvuju članovi Vijeća te osoba iz Ureda za poslijediplomske studije Sveučilišta, koja je istovremeno i zapisničar na sjednicama Vijeća.
2. Predsjednik Vijeća može na sjednicu pozvati izvjestitelje s Vijeća pojedinog poslijediplomskog studija za pojedina pitanja o kojima se odlučuje, kao i druge osobe koje mogu pridonijeti radu Vijeća.

Članak 7.

1. Administrativne poslove za potrebe Vijeća obavlja u pravilu osoba iz **Ureda za poslijediplomske studije.**

Članak 8.

1. Vijeće donosi odluke javnim izjašnjavanjem, natpolovičnom većinom glasova nazočnih članova.
2. Predsjednik Vijeća obvezan je, prije zaključivanja rasprave o pojedinoj točki dnevnoga reda, prosuditi je li točka raspravljena u mjeri da se o njoj može pravilno odlučiti glasovanjem.
3. Vijeće ima pravo, ako u raspravi o pojedinoj točki dnevnoga reda zaključi da se na temelju iznesenih i raspravljenih činjenica ne može donijeti odluka, zatražiti dopunsko obrazloženje ili podatke i raspravu o toj točki dnevnoga reda odgoditi.

Članak 9.

1. U iznimnim slučajevima predsjednik Vijeća može predložiti da se odluka o žurnom pitanju donese u pisanom obliku putem elektroničke pošte na način koji ne dovodi u pitanje vjerodostojnost izjašnjavanja.

**VI. Javnost rada Vijeća**

Članak 10.

1. Rad Vijeća poslijediplomskih studija je javan.

# VII. Završne odredbe

Članak 11.

Ovaj Poslovnik stupa na snagu osmog dana od usvajanja na sjednici Vijeća poslijediplomskih studija.

KLASA: 012-01/14-03/01

URBROJ: 2198-1-79-04/14-01

Zadar, 16. siječnja 2014.

Predsjednica Vijeća poslijediplomskih studija

Izv. prof. dr. sc. Dijana Vican